Annað lutkastið rakti Símeon, ætt Símeons sona eftir kyntáttum teirra, og fingu teir arvalut sín uppi í miðjum arvaluti Júdasona. Teirra arvalutur var: Beersjeba, Sjema, Mólada, Házar-Sjúal, Bála, Ezem, Eltolad, Betul, Horma, Ziklag, Bet-Markabot, Házar-Súsa, Bet-Lebaot, Sjáruhen, trettan borgir og torpar teirra; En-Rimmon, Tóken, Eter, Ásjan, tilsamans fýra borgir og torpar teirra; og somuleiðis allir torpar, ið lógu kring um hesar borgir, alt at Báalat-Beer, Ráma suðurlandsins. Hetta var arvaluturin hjá ætt Símeons sona eftir kyntáttum teirra. Símeons synir fingu sín lut burtur av arvaluti Júdasona, av tí at arvalutur Júdasona var ov stórur fyri teir; tí var lutur Símeons sona uppi í arvaluti Júdasona. Triðja lutkastið rakti Zebulons synir eftir kyntáttum teirra; og landamark arvaluts teirra gekk alt at Sárid. Markið gekk vestureftir niðan móti Márala tætt fram við Dábesjet at ánni, sum rennur fyri eystan Jokneam; og frá Sárid eystureftir móti sólarrisi at landamarki Kislot-Tábors; haðan til Dobrat og niðan til Jáfia. Haðan gekk tað eystureftir móti sólarrisi yvir at Gitta-Hefer og til Et-Kázin og haðan til Rimmona og alla leið til Nea. Haðan gekk tað norðureftir og endaði í dalinum við Jifta-El. Saman við Kátat, Náhalal, Sjimron, Jideala og Betlehem vóru tað tólv borgir við torpum. Hesar borgir við torpum vóru arvalutir Zebulons sona eftir kyntáttum teirra. Fjórða lutkastið rakti Issakar, Issakars synir eftir kyntáttum teirra. Og landslutur teirra varð Jizreel, Kesulot, Sjúnem, Háfaráim, Sjion, Ánahárat, Rabbit, Kisjon, Ebez, Remet, En-Gannim, En-Hadda, Bet-Pazzez. Og landamarkið bar við Tábor, Sjáhazim og Bet-Sjemesj og endaði úti við Jórdan; tilsamans sekstan borgir og torpar teirra. Hetta var tann arvalutur, ið ognaðist ætt Issakars sona eftir kyntáttum teirra, borgir og torpar. Fimta lutkastið rakti ætt Ásjers sona eftir kyntáttum teirra; og varð landamark teirra Helkat, Háli, Beten, Aksjaf, Álammelek, Ámead, Misjal; og framleiðis bar landamarkið við Karmel, Jáma og Sjihor-Libnat. Haðan gekk tað eystureftir til Bet-Dágon og bar við Zebulon og dalin við Jifta-El norðantil og gekk síðan til Bet-Emek, Neiel og norður at Kábul, Abdon, Rehob, Hammon, Kána alt at Zidon, borgini miklu. Haðan gekk landamarkið yvir at Ráma og hini víggirdu borg Týrus, síðan til Hósa og endaði úti við havið; framleiðis Máhalab, Akzib, Akko, Áfek, Rehob; tilsamans tjúgu og tvær borgir umframt torpar. Hesar borgir við torpum vóru arvaluturin hjá ætt Ásjers sona eftir kyntáttum teirra. Sætta lutkastið rakti Naftali synir, Naftali synir eftir kyntáttum teirra. Teirra landamark gekk frá Helef, frá eikini við Záanannim og Ádami-Nekeb og Jabneel alt at Lakkum og endaði úti við Jórdan. Haðan gekk markið vestureftir til Aznot-Tábor og haðan til Hukkok og tætt fram við Zebulon sunnantil, Ásjer vestantil og Jórdan eystantil. Av víggirdum borgum vóru: Ziddim, Zer, Hammat, Rakkat, Kinneret, Ádama, Ráma, Házor, Kedesj, Edrei, En-Házor, Jireon, Migdal-El, Hórem, Bet-Ánat og Bet-Sjemesj, tilsamans nítjan borgir og torpar afturat. Hesar borgir við torpum vóru arvaluturin hjá ætt Naftali sona eftir kyntáttum teirra. Sjeynda lutkastið rakti ætt Dáns sona eftir kyntáttum teirra. Og landamark arvaluta teirra vóru: Zórea, Esjtaol, Ir-Sjemesj, Sjáalabbin, Ajjalon, Jitla, Elon, Timna, Ekron, Elteka, Gibbeton, Báalat, Jehud, Bene-Berak, Gát-Rimmon, Me-Jarkon og Rakkon við landaøkinum yvir móti Jáfo. Men land Dáns sona varð teimum ov trongt; teir fóru tí niðan og herjaðu á borgina Lesjem, hertóku hana og vógu hana við svørði; teir ognaðu sær hana og búsettust har og nevndu hana Dán eftir Dán, ættarfaðir sínum. Hesar borgir við torpum vóru arvaluturin hjá ætt Dáns sona eftir kyntáttum teirra. Tá ið teir høvdu skift landið sundur at ytstu landamarkum, góvu Ísraelsmenn Jósva Nunssyni arvalut sín ámillum. Eftir boði Harrans góvu teir honum ta borg, sum hann sjálvur kjósaði sær, Timnat-Sera á Efraims fjøllum. Og hann víggirdi hana og setti búgv har. Hetta vóru teir arvalutir, sum Eleazar prestur og Jósva Nunsson og ættarhøvdingar Ísraels sona skiftu sundur við lutkasti í Silo fyri ásjón Harrans við dyr samfundartjaldsins. Soleiðis luku teir at skifta landið sundur.